# Cello and Dance

[SME 13/07/2015]

Autor: zu

Strana: 15

Zaradenie: Tipy nadnes

Cello and Dance

Text:

Stane sa Bratislava vyhľadávanou destináciou milovníkov klasickej hudby? O to sa snaží nový cyklus koncertov Bratislava goes Classical, ktorý iniciovala Bratislava Tourist Board s cieľom prilákať do hlavného mesta viac turistov. Špeciálny letný večer tohto cyklu predstaví violončelistu Jozefa Luptáka a popredného maďarského tanečníka a choreografa Krisztiána Gergyeho ako improvizátorov. Pod názvom CELLO and DANCE vystúpia už dnes večer od 19.00 hod na Nádvorí sv. Jána Nepomuckého Primaciálneho paláca. Hlavnou témou bude hudba z 1. suity pre só lové violončelo Johanna Sebastiana Bacha. Projekt mal premiéru na festivale Arcus Temporum v Pannonhalme, ktorý je partnerom slovenských Konvergencií. Ponuka na spoluprácu prišla z maďarskej strany. Veľmi silný a podnetný hudobno-tanečný dialóg sa uskutočnil v knižnici Benediktínskeho kláštora, kde sa predtým nikdy nekonali podobné site-specific projekty. Duo sa neskôr prezentovalo aj na festivale Konvergencie v Bratislave a Košiciach, ako aj na Festivale Pohoda. Vstupenky sa dajú kúpiť na mieste. (zu)

-END-